עמית מררי

עמית מררי (נולדה ב-27 ביוני 1968) היא עורכת דין ישראלית. מאז 2017 מכהנת כמשנה ליועץ המשפטי לממשלה למשפט פלילי.

== ביוגרפיה ==
מררי נולדה בארצות הברית לפרופסורים דליה מררי ואריאל מררי. סבה איתן היה בן דודו של משה דיין. היא בעלת תואר ראשון ושני במשפטים מהאוניברסיטה העברית בירושלים.

שימשה כפרקליטה בפרקליטות המדינה במחלקה לעניינים בינלאומיים ובמחלקה הפלילית, עוזרת היועץ המשפטי לממשלה אליקים רובינשטיין,<ref>ראו: [https://www.moin.gov.il/ChozreiMancal/199906.pdf חוזר המנהל הכללי - מס' 6/99], ט"ז בתמוז תשנ"ט, עמ' 18.</ref> והחל משנת 2005 כרפרנטית במחלקת ייעוץ וחקיקה במשרד המשפטים.<ref>ראו: [https://fs.knesset.gov.il/%5C20%5CCommittees%5C20_cs_bg_345419.pdf דו"ח הצוות לבחינת יסודות עבירות ההמתה], ירושלים תשע"א, עמ' 2.</ref> כן שימשה כעוזרת משפטית במערכת התביעה של ארצות הברית, לרבות במערכת הפדרלית בתחום של פשיעה מאורגנת ועבירות הלבנת הון.

ב־2009 מונתה לראש אשכול פשיעה חמורה במחלקת ייעוץ וחקיקה (משפט פלילי) במשרד המשפטים. במסגרת זו הובילה נושאים מגוונים, דוגמת המאבק בהלבנת הון, מאבק בטרור, הרפורמה בעבירות המתה, עבירות שחיתות, ביטחון, הסתה וכיוצא בזה.

=== משנה ליועץ המשפטי לממשלה ===
ביוני 2017 מונתה למשנה ליועץ המשפטי לממשלה למשפט פלילי.<ref>[https://www.gov.il/he/departments/policies/2017_dec2655 אישור מינוי משנה ליועץ המשפטי לממשלה (משפט פלילי)], באתר משרד המשפטים.</ref> במסגרת תפקידה קבעה יחד עם המשנה ליועץ המשפטי ארז קמיניץ שהגרלות תוכנית מחיר למשתכן נערכו בניגוד לחוק,<ref></ref> ומונתה לגבש חקיקה אשר תסדיר הדלפות לעיתונאים ולהסדיר שמירת חומרי מודיעין על אישי ציבור (בעקבות מסמך מני יצחקי).<ref></ref> כן הובילה יחד עם לשכת עורכי הדין שיתופי פעולה בתחום זכויות חשודים ונאשמים,<ref></ref> בחנה את תחום הפעלת המדובבים,<ref></ref> וחברה בוועדה למניעת הרשעות שוא.<ref></ref> כן פעלה לצמצום פעילות מועדוני הימורים פרטיים.<ref></ref> מררי מובילה צוות בין משרדי לבחינת המדיניות בנוגע להפללה וצריכה של קנאביס.<ref>[https://www.gov.il/he/departments/publications/Call_for_bids/cannabis-21-07-2020 קול קורא לציבור של הצוות הבין-משרדי לבחינת המדיניות בנוגע להפללה וצריכה של קנאביס], באתר משרד המשפטים.</ref>

בשלהי שנת 2018 העמיד היועץ המשפטי לממשלה אביחי מנדלבליט את מררי בראש צוות פרקליטים מטעמו לבחינת תיקי נתניהו, נוסף על הצוות העיקרי אותו הובילה ליאת בן-ארי בפרקליטות המדינה. הקמת הצוות גררה ביקורת מצד הפרקליטות. מררי הייתה בין בכירי המערכת אשר ביקשו להחמיר את האישומים נגד בנימין נתניהו. לאחר הגשת כתב האישום השתתפו מררי וצוותה בשימוע שנערך לנתניהו.

בדצמבר 2020 הקים היועץ המשפטי לממשלה אביחי מנדלבליט פורום למאבק בשחיתות בראשותה של מררי.<ref></ref> בינואר 2021, במהלך מבצע לתת כתף, התעמתה מררי עם השר לביטחון הפנים אמיר אוחנה, על רקע החלטת האחרון להקדים ולחסן נגד קורונה את סגל בתי הסוהר לפני האסירים הכלואים. לאחר שחוסנו האסירים דן בג"ץ בסוגיה, וגיבה את עמדתה של מררי.

בין השנים 2016–2021 עמדה בראש צוות בין-משרדי לבחינת חלופות לעונש המאסר, אשר המשיך את עבודתה של הוועדה לבחינת מדיניות הענישה והטיפול בעבריינים (וועדת דורנר). לפי מסקנותיו, בין השאר, הוצע לביטול עונשי מאסר על עבירות קלות, והמרתן בחלופות דוגמת מאסרי בית.<ref>; [https://www.gov.il/he/departments/publications/reports/21-imprisonment פורסם הדו"ח הצוות הבין-משרדי לבחינת חלופות לעונש המאסר, בראשותה של המשנה ליועץ המשפטי לממשלה (משפט פלילי), עו"ד עמית מררי], באתר משרד המשפטים, 5 ביולי 2021.</ref>

בינואר 2022, על רקע פרסום בעיתון כלכליסט לפיו ביצעה משטרת ישראל שלא כדין האזנות סתר באמצעות תוכנת "פגסוס" של חברת NSO, מינה היועץ המשפטי לממשלה אביחי מנדלבליט את מררי לעמוד בראש צוות אשר יבחן את הפרשה.<ref></ref> ב-21 בפברואר 2022 פרסם הצוות את מסקנותיו, לפיהן מרבית ממצאי התחקיר אינם נכונים. הצוות ממשיך לבחון את הטיפול המשטרתי בהאזנות סתר בדרך של תקשורת בין מחשבים (הדבקה של ניידים).<ref></ref>

בפברואר 2023 פרסמה מררי חוות דעת בה הביעה התנגדות להצעת חוק שהגיש חבר הכנסת משה סעדה, לפיה תוסמך המחלקה לחקירות שוטרים לחקור גם פרקליטים, המחלקה תנותק מפרקליטות המדינה ותהפוך לעצמאית, והעומד בראשה ייבחר בידי שר המשפטים.<ref></ref>

== חיים אישיים ==
מררי היא בת זוגו של איל ינון, לשעבר היועץ המשפטי לכנסת. כאחרים היו בני הזוג חתומים על הסדר ניגוד עניינים.<ref>[https://www.odata.org.il/dataset/008a12a0-5918-48ca-bb85-d371f5121719/resource/96e1a143-668f-40a1-b234-776644a7954f/download/-.pdf הסדר ניגוד העניינים של עמית מררי], 17.5.17.</ref> על רקע ביקורת ציבורית,<ref></ref><ref></ref> נמנע ינון – אחד מן העדים במשפט נתניהו<ref></ref> – מלעסוק בסוגיית חסינותו של נתניהו, הנוגעת לתיקים שהובילה בת זוגו. עם זאת, קשר העיתונאי בן כספית בין הטבות שונות שהוענקו לינון על רקע סיום עבודתו בכנסת, ובין עיסוקה של מררי בתיקי נתניהו. בעקבות זאת הגיש נתניהו תביעת דיבה כנגד בן כספית.<ref></ref>

== לקריאה נוספת ==
* עמית מררי, 'השיקום המונע במסגרת החוק להגנה על הציבור מפני עברייני מין: ההסדר המוצע', הפיקוח על עברייני מין בישראל: ענישה או טיפול?, 2008 (אפרת שהם עורכת)

== הערות שוליים ==

קטגוריה:עורכות דין פליליות ישראליות
קטגוריה:עורכי דין פליליים ישראלים
קטגוריה:ישראליות ילידות ארצות הברית
קטגוריה:ישראלים ילידי ארצות הברית
קטגוריה:בוגרות האוניברסיטה העברית בירושלים: משפטים
קטגוריה:בוגרי האוניברסיטה העברית בירושלים: משפטים
קטגוריה:משפחת דיין
קטגוריה:ישראליות שנולדו ב-1968
קטגוריה:ישראלים שנולדו ב-1968
קטגוריה:עובדי ייעוץ וחקיקה